《李将军歌》
元代·吴讷

太仓积粟皆红腐，群猫昼眠鼠变虎。
前锋不见李将军，何人为发千钧弩。
去年我从昱岭来，匹马驰突三关开。
北平未入卫青幕，郭隗独上燕昭台。
近闻西府罗俊彦，人人自谓能酣战。
谁似当年背水军，赤帜才临赵城变。
英雄报国如等闲，马革裹尸铜柱间。
明朝按剑收中山，谤书慎勿回天颜。

作者简介：（1331—1357）徽州休宁人，字克敏。学兵法，习骑射。顺帝至正末，荐授建德路判官，兼义兵万户，守徽州。朱元璋兵至，退屯浙西札溪，战败，自刎死。